
Informatīvais ziņojums[footnoteRef:1] [1:  Deklasificēšanas pamatojums: KEM 26.03.2026. vēstule Nr.1-13/791
] 

„Par pagaidu bezmaksas emisijas kvotu piešķiršanu elektroenerģijas ražošanai 2013.-2020.gada periodā”


Atbilstoši likuma „Par piesārņojumu” pārejas noteikumu 30.punktam Ministru kabinetam līdz 2011.gada 15.augustam jāpieņem lēmums atbalstīt bezmaksas emisijas kvotu piešķiršanu elektroenerģijas ražošanai 2013.-2020.gada periodā vai lēmums par šāda atbalsta atteikumu. Šī likuma norma noteikta atbilstoši Eiropas Parlamenta un Padomes 2003.gada 13.oktobra direktīvas 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes direktīvu 96/61/EK (ar grozījumiem) (turpmāk – Direktīva 2003/87/EK),10.c pantam, kas noteic, ka Eiropas Savienības (turpmāk – ES) dalībvalstīm, kas atbilst šajā pantā noteiktajiem kritērijiem, tiek dota izvēles iespēja piešķirt pagaidu bezmaksas emisijas kvotas elektroenerģijas ražošanas iekārtām (elektroenerģijas ražošanas daļai).
Šajā informatīvajā ziņojumā apkopota vispārīga informācija par emisijas kvotu piešķiršanu elektroenerģijas ražošanas iekārtām, situāciju Latvijā, ietekmi uz valsts budžetu un citiem apsvērumiem, kas nepieciešama pamatota Ministru kabineta lēmuma pieņemšanai.
1.Bezmaksas emisijas kvotu piešķiršanas juridiskais pamats
Izrietoši no Direktīvas 2003/87/EK 10.a panta 3.punkta, elektroenerģijas ražošanas iekārtām 2013.-2020.gada periodā emisijas kvotas netiek piešķirtas. Vienlaikus šīs pašas direktīvas 10.c pants paredz izņēmumu (derogāciju), ES dalībvalstīm, kas atbilst šajā pantā noteiktajiem kritērijiem. Latvija izpilda Direktīvas 2003/87/EK 10.c panta 1.punkta b) apakšpunktā noteikto kritēriju[footnoteRef:2], tādējādi tai tiek dota izvēles iespēja piešķirt pagaidu bezmaksas emisijas kvotas elektroenerģijas ražošanas iekārtām, ievērojot šādus emisijas kvotu piešķiršanas principus[footnoteRef:3]: [2:  Direktīvas 2003/87/EK 10.c panta 1.punktā noteikti kritēriji, kas jāizpilda, lai valsts varētu izvēlēties piešķirt bezmaksas kvotas elektroenerģijas ražošanai. Šos kritērijus izpilda Bulgārija, Čehija, Igaunija, Kipra, Latvija, Lietuva, Malta, Polija, Rumānija un Ungārija. Latvija atbilst kritērijam, kas nosaka, ka 2007.gadā valsts elektroenerģijas tīklam ir tikai viens savienojums ar tīklu, kuru apsaimnieko Elektroenerģijas pārvades koordinācijas apvienība un kura jauda nepārsniedz 400MW]  [3:  Direktīvas 2003/87/EK 10.c panta harmonizētu prasību ieviešanai ir jāpiemēro šādi Eiropas Komisijas izstrādāti tiesību akti:
Komisijas 2011.gada 29.marta lēmums „Par vadlīnijām. Kas attiecas uz metodiku, ar kuru piešķir pagaidu bezmaksas emisijas kvotas iekārtām attiecībā uz elektroenerģijas ražošanu saskaņā ar Direktīvas 003/87/EK 10.c.panta 3.punktu” (C(2011) 1983 galīgā redakcija);
Komisijas paziņojums 2011/C 99/03 „Norāžu dokuments par Direktīvas 2003/87/EK 10.c panta piemērošanu izvēles kārtā” (OV C 99, 31.03,2011., 9.lpp.)] 

a) bezmaksas emisijas kvotas tiek piešķirtas elektroenerģiju ražojošām iekārtām, kas darbojošās jau pirms 2008.gada 31.decembra vai kuras līdz minētajai dienai bija uzsākušas ieguldījumu (investīciju) procesu;
b) bezmaksas emisijas kvotas tiek piešķirtas no konkrētai valstij iedalītā emisijas kvotu izsoļu apjoma;
c) kopējā bezmaksas emisijas kvotu sadale 2013.gadā nedrīkst pārsniegt 70% no 2005.-2007.gada pārbaudīto emisiju gada vidējā apjoma un piešķīrums pakāpeniski jāsamazina, līdz 2020.gadā emisijas kvotas netiek piešķirtas;
d) bezmaksas emisijas kvotas piešķiramas tikai par pašmāju (nacionālo) gala bruto elektroenerģijas patēriņu; 
e) bezmaksas emisijas kvotu sadalē piemēro vienu no metodēm: 1) pārbaudītās vidējās emisijas 2005.-2007.gada periodā; 2) Savienības mēroga līmeņatzīmi vai 3) dalībvalsts līmenī noteiktu līmeņatzīmi katram kurināmā veidam; 
f) valsts var noteikt, ka piešķirtās bezmaksas emisijas kvotas iekārtas operators var izmantot tikai emisijas kvotu nodošanai (nevis, piemēram, pārdošanai);
un izpildot šādas ziņošanas prasības:
· valsts līdz 2011.gada 30.septembrim iesniedz Eiropas Komisijai (turpmāk – Komisija, EK) pieteikumu pagaidu bezmaksas emisijas kvotu piešķiršanai elektroenerģijas ražošanas iekārtām, kas ietver iekārtu sarakstu, uz kurām attiecas bezmaksas emisijas kvotu pieteikums un emisijas kvotu apjoma sadalījumu, valsts plānu, kurā paredz ieguldījumus infrastruktūrās modernizēšanā un atjaunošanai un tīrajām tehnoloģijām, ieguldījumu monitoringa un ieviešanas noteikumus un informāciju par to, ka emisijas kvotu sadale nepamatoti nekropļo konkurenci;
· katru gadu iekārtas, kurām piešķirtas bezmaksas emisijas kvotas elektroenerģijas ražošanai, iesniedz valstij ziņojumu par ieguldījumu īstenošanu atbilstoši valsts iesniegtajam valsts plānam, valsts šos ziņojumus publisko;
· katru gadu valsts iesniedz Komisijai ziņojumu par ieguldījumiem infrastruktūras atjaunošanā un tīrajās tehnoloģijās.
Komisijas atbildība ir 6 mēnešu laikā izvērtēt valsts iesniegto pieteikumu pagaidu bezmaksas emisijas kvotu piešķiršanai elektroenerģijas ražošanas iekārtām un pieņemt lēmumu pieņemt vai noraidīt pieteikumu. Bezmaksas emisijas kvotu piešķiršana var tikt noraidīta arī tad, ja operators nepilda nosacījumus attiecībā uz ražošanas modernizāciju.

2.Atbilstība derogācijai un pretendenti
Latvija atbilst Direktīvas 2003/87/EK 10.c panta 1.punkta b)apakšpunktā noteiktajam kritērijam – 2007.gadā Latvijas elektroenerģijas tīklam bija tikai viens savienojums ar tīklu, kuru apsaimnieko Elektroenerģijas pārvades koordinācijas apvienība (UCTE) un kura jauda nepārsniedz 400MW. Tādēļ Latvijai tiek dota izvēles iespēja piešķirt vai nepiešķirt bezmaksas emisijas kvotas elektroenerģijas ražošanai.  
Bezmaksas emisijas kvotas ES emisijas kvotu tirdzniecības sistēmas (turpmāk – ETS) 2013.-2020.gada ETS periodā izrietoši no Direktīvas 2003/87/EK var piešķirt tām elektroenerģijas ražošanas iekārtām, kas darbojušās līdz 2008.gada 31.decembrim vai kurās līdz minētajai dienai faktiski sākts ieguldījumu process. 
2011.gadā Latvijā reģistrēti 11 ETS operatori, kuri atbilst šīm prasībām. Vairāki no tiem jau saņēmuši atbalstu valsts ieviesto elektroenerģijas iepirkuma cenu vai investīciju atbalsta shēmu ietvaros, tādējādi tiek veicināta modernu un tīru elektroenerģijas tehnoloģiju darbība un siltumtīklu sakārtošana. Pie tam valsts jau 2008.-2012.gada periodā ir lēmusi piešķirt šiem operatoriem ievērojamu daudzumu papildus emisijas kvotu, kas valstij kļuvušas pieejamas, uzvarot tiesvedību[footnoteRef:4] ar Eiropas Komisiju par emisijas kvotu sadales plānu 2008.-2012.gadam.  [4:  Eiropas Savienības Vispārējās tiesas 2011.gada 22.marta spriedums lietā T-369/07 „par lūgumu atcelt Komisijas 2007. gada 13. jūlija Lēmumu C(2007) 3409 „par grozījumiem siltumnīcas efektu izraisošo gāzu emisijas kvotu valsts sadales plānā, ko saskaņā ar Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopiena un groza Padomes Direktīvu 96/61/EK (OV L 275, 32. lpp.), Latvijas Republika paziņojusi attiecībā uz laikposmu no 2008. līdz 2012.gadam”” (Latvijas Republika pret Eiropas Komisiju)] 




1.tabula. Derogācijas pretendentu saņemtais atbalsts
	
	Elektroenerģijas ražotājs - ETS operators
	Jau piešķirtās papildus emisijas kvotas 2008.-2012. gadam*
	obligātais elektroenerģijas iepirkums
	Kohēzijas fonda finansējums 

	1.
	PSIA "Ventspils siltums" Talsu ielā
	66550
	
	x

	2.
	A/S “Latvenergo” TEC1
	558560
	x
	

	3.
	A/S “Latvenergo” TEC2
	3443258
	x
	

	4.
	A/S „Rīgas siltums” Daugavgrīva
	3895
	x
	x

	5.
	A/S „Rīgas siltums” Imanta
	305235
	x
	

	6.
	SIA „Dobeles enerģija”
	7870
	x
	

	7.
	SIA „Cēsu siltumtīkli”
	21655
	x
	

	8.
	DP AS „Daugavpils siltumtīkli” SC1
	65295
	x
	x

	9.
	SIA „Jēkabpils siltums”
	6170
	    x**
	

	10.
	SIA „Sabiedrība Mārupe”
	20565
	x
	

	11.
	SIA „Juglas jauda” 
	23036
	x
	


*Saskaņā ar Ministru kabineta 2011.gada 1.augusta rīkojumu Nr. 348
**Elektroenerģijas obligātais iepirkums saskaņā ar Elektroenerģijas tirgus likuma 29.pantu  
3. Bezmaksas emisijas kvotu piešķiršanas finanšu ietekmes izvērtējums
Ir identificētas divas galvenās valsts ekonomikai svarīgas pozīcijas, kuras ietekmē bezmaksas kvotu piešķiršana elektroenerģijas ražotājiem: elektroenerģijas tarifs un valsts budžeta ieņēmumu samazinājums, nepārdodot līdzvērtīgu skaitu emisijas kvotu izsolēs. 
Emisijas kvotu pirkšanas izdevumi saskaņā ar tarifa noteikšanas metodiku pašlaik ir iekļauti elektroenerģijas tarifā, un palielinoties pērkamo kvotu apjomam, tas varētu būt par pamatu tarifa pieaugumam. Pēc Ekonomikas ministrijas veiktā novērtējuma elektroenerģijas nozarē 100% izsoles tarifu paaugstinātu par no 5% 2013.gadā līdz 8,5% 2020.gadā, pieņemot, ka maksimālā emisijas kvotas cena ir 30EUR. Turklāt 2011.gadā valsts pieņēmusi lēmumu piešķirt operatoriem ievērojamu daudzumu papildus emisijas kvotu, kas samazina ietekmi uz tarifu. 
2.tabula. Emisijas kvotu pirkšanas ietekme uz elektroenerģijas gala tarifu*
	
	Tarifa pieaugums %

	Kvotas cena
eiro/tCO2
	Pērkamais emisijas kvotu apjoms no nepieciešamā

	
	20%
	40%
	60%
	80%
	100%

	20
	1,1%
	2,3%
	3,4%
	4,5%
	5,7%

	30
	1,7%
	3,4%
	5,1%
	6,8%
	8,5%

	40
	2,3%
	4,5%
	6,8%
	9,1%
	11,4%


*Ekonomikas ministrijas 2008.gada maijā veiktais novērtējums, izmantojot pieņēmumu, ka 2009.gada 1.janvārī gāzes cena lielajiem patērētājiem būs 238 Ls/1000m3, un gala tarifs bez kvotu pirkšanas būs 82,2 Ls/MWh.
Kā jau iepriekš minēts, elektroenerģijas ražošanas iekārtām 2013.-2020.gada periodā emisijas kvotas netiek piešķirtas, un uzņēmumiem tās ir 100% jāpērk izsolēs. Arī citās nozarēs piešķiramo emisijas kvotu apjoms katru gadu tiek samazināts (piemēram, siltuma ražotājiem 2013.gadā piešķir 80% no aprēķinātā daudzuma, katru gadu lineāri samazinot piešķīrumu līdz 30% 2020.gadā). Līdz ar to emisijas kvotu daudzums, kas valstīm tiek piešķirts izsolīšanai, katru gadu pieaug. Valsts budžeta ieņēmumi no emisijas kvotu izsolīšanas, atbilstoši Direktīvā 2003/87/EK noteiktajam, ir galvenais 2013.-2020.gadā veicamo klimata pasākumu finansēšanas avots, kas nodrošina obligāto emisiju samazināšanas saistību izpildi[footnoteRef:5]. [5:  Saistības noteiktas šādos tiesību aktos: EIROPAS PARLAMENTA UN PADOMES LĒMUMS Nr. 406/2009/EK (2009. gada 23. aprīlis) par dalībvalstu pasākumiem siltumnīcas efektu izraisošu gāzu emisiju samazināšanai, lai izpildītu Kopienas saistības siltumnīcas efektu izraisošu gāzu emisiju samazināšanas jomā līdz 2020. gadam; EIROPAS PARLAMENTA UN PADOMES DIREKTĪVA 2009/28/EK (2009. gada 23. aprīlis) par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK] 

Elektroenerģijas ražotājiem piešķirtās bezmaksas emisijas kvotas tiek piešķirtas no tā daudzuma, ko Latvijas valstij ir tiesības izsolīt. Tādējādi valsts budžets zaudē ienākumus, ko citādi gūtu, pārdodot šīs emisijas kvotas izsolēs. Novērtējot indikatīvo operatoriem piešķiramo bezmaksas emisijas kvotu skaitu un to izmaksas, valsts budžeta zaudētie ienākumi būtu 27 263 746 latu (skatīt 3.tabulu). 
3.tabula. Pagaidu bezmaksas emisijas kvotu indikatīvais apjoms un valsts budžeta zaudētie ieņēmumi 2013.-2020.gadā* 
	
	Emisijas kvotu skaits
	Izmaksas eiro
	Izmaksas LVL

	2013
	817 702
	11 856 681
	8 332 923

	2014
	740 441
	10 736 388
	7 545 576

	2015
	427 807
	7 308 371
	5 136 352

	2016
	203 517
	4 002 491
	2 812 967

	2017
	130 286
	2 898 861
	2 037 331

	2018
	60 829
	1 510 594
	1 061 651

	2019
	17 487
	479 429
	336 944

	2020
	0
	0
	0

	KOPĀ
	2 398 068
	38 792 815
	27 263 746


*Novērtējums veikts, piemērojot EK 2011.gada 29.marta lēmumā (C(2011) 1983 galīgā redakcija) noteikto metodiku (verificēti dati par uzņēmumu vēsturisko elektroenerģijas izstrādi 2005.-2007.; Eiropas Kopienas līmeņatzīme elektroenerģijas ražošanai 0,6408 tCO2/MWh el) un EK publicētās emisijas kvotu cenas prognozes (pieaugums no 14,5 eiro 2013.gadā līdz 30 eiro 2020.gadā).

4. Apsvērumi saistībā ar derogācijas piešķiršanas prasībām un ieteiktais risinājums
Ministru kabineta apstiprinātā Latvijas valsts pozīcija (Ministru kabinetā 2008.gada 2.decembrī apstiprinātā Latvijas Pozīcija Nr.5 uz Vides ministru padomi 2008.gada 4.decembrī) nosaka atbalstu 100% emisijas kvotu izsolēm elektroenerģijas nozarē. Tas rada lielāku ES līmeņa pārdalē iegūto emisijas kvotu apjomu, kas dod papildu ienākumus valstu budžetos, rada spēcīgu stimulu elektroenerģijas ražotājiem meklēt risinājumus emisiju samazināšanai un izslēdz neparedzēto peļņu (windfall profit[footnoteRef:6]). Kompromisa vārdā Latvija piekrita izņēmuma par bezmaksas emisijas kvotu piešķiršanu iekļaušanai Direktīvā 2003/87/EK, ar nosacījumu, ka bezmaksas emisijas kvotu piešķiršanas metodika nekropļo elektroenerģijas tirgu – t.i., elektroenerģijas eksportam bezmaksas emisijas kvotas netiek piešķirtas.  [6:  Neparedzētā peļņa – iekārtas operatoram tiek piešķirtas bezmaksas kvotas, bet tiek izlemts produkciju importēt, ne ražot pašam; tiek kropļots tirgus, dotas neparedzētas pelņas iespējas operatoram (nepamatots valsts atbalsts)] 

Elektroenerģijas ražotājiem piešķirtās bezmaksas emisijas kvotas samazina Latvijas valstij pienākošās emisijas kvotu izsoļu tiesības. Tādējādi valsts budžets zaudē ienākumus, ko citādi gūtu, pārdodot šīs emisijas kvotas izsolēs. Novērtētie valsts budžeta zaudētie ienākumi ir 27 263 746 latu. Valsts budžeta ieņēmumi no emisijas kvotu izsolīšanas, atbilstoši Direktīvā 2003/87/EK noteiktajam, ir galvenais klimata pasākumu finansēšanas avots, kas nodrošina obligāto emisiju samazināšanas saistību izpildi. Gadījumā, ja šis avots nebūs pieejams, klimata pasākumiem būs jāpieprasa līdzekļi citās valsts budžeta pozīcijās.
Direktīvā 2003/87/EK noteiktā bezmaksas emisijas kvotu pieteikšanas un ziņošanas kārtība paredz regulāru un detalizētu atskaitīšanos. Eiropas Komisijai ir tiesības pieņemt lēmumu noraidīt pieteikumu pilnībā vai atsevišķos tā aspektos. Tāpat pastāv risks, ka tiek noraidīts bezmaksas kvotu piešķīrums atsevišķām iekārtām. Tādējādi tiek radīts ievērojams administratīvais slogs gan valstij, gan elektroenerģijas ražošanas iekārtu operatoriem.
Elektroenerģijas ražotāji Latvijā jau pašlaik saņem nozīmīgu atbalstu:
· 2011.gada augustā operatoriem tika piešķirtas papildus emisijas kvotas 2008.-2012.gada periodam, radot iespēju ieguldīt tālākā uzņēmumu modernizācijā un emisiju samazināšanā;
· Jau šobrīd elektroenerģijas tarifā iekļauti emisijas kvotu pirkšanas izdevumi, t.i., emisijas kvotu pirkšana nerada finansiālu slogu operatoriem. Ja tiks lemts par bezmaksas emisijas kvotu piešķiršanu elektroenerģijas ražotājiem, šī pozīcija būs tarifā jāizņem vai jākoriģē;
· Visi (izņemot vienu) attiecīgie operatori saņem likumā noteikto atbalstu - elektroenerģijas obligāto iepirkumu; 
Elektroenerģijas ražošanai Latvijā jau pašlaik tiek izmantotas modernas ražošanas tehnoloģijas, un tiek izmantots vistīrākais no fosilajiem kurināmajiem – dabasgāze. Līdz ar to ir problemātiski izpildīt Direktīvas 2003/87/EK prasību par obligātu modernizācijas pasākumu ieviešanu vismaz piešķirto bezmaksas emisijas kvotu vērtības apjomā. Visi tie Latvijas elektroenerģijas ražotāji, kas ir kvalificējušies koģenerācijā ražotas elektroenerģijas obligātajam iepirkumam, jau pašlaik atbilst augsti efektīvas koģenerācijas kritērijiem (skat.1.tabulu). Bezmaksas emisijas kvotu piešķiršanas nosacījumi pieļauj ziņot investīcijas viedajos tīklos kā modernizācijas ieguldījumus, kas samazina tīklu zudumus. Tomēr jāņem vērā, ka šādi ieguldījumi nedod būtisku uzlabojumu Latvijas kopējā siltumnīcefekta gāzu emisiju samazināšanā, bet gan palielina to elektroenerģijas daļu, ko iespējams eksportēt.
Bezmaksas emisijas kvotu piešķiršana nerada būtisku ietekmi uz uzņēmuma konkurētspēju starptautiskajā tirgū. Pat tādā gadījumā, ja Igaunijas un Lietuvas ražotājiem tiks piešķirtas bezmaksas emisijas kvotas, tās kalpos kā atbalsts obligātajiem modernizācijas ieguldījumiem saskaņā ar Direktīvas 2003/87/EK prasībām, jo šo valstu elektroenerģijas ražošanas tehnoloģijas ir novecojušas un emisiju ietilpīgas. 
Ņemot vērā iepriekš izklāstītos apsvērumus, var secināt, ka bezmaksas emisijas kvotu piešķiršana radīs ievērojamus zaudējumus valsts budžetā un vienlaikus rada risku Latvijai neizpildīt ES normatīvo aktu prasības siltumnīcefekta gāzu emisiju samazināšanā 2013.-2020.gada periodā. Bezmaksas emisijas kvotu piešķīrums neradīs būtiskus uzlabojumus atsevišķu operatoru finanšu situācijā, jo būs nepieciešamība pārskatīt apstiprinātos elektroenerģijas tarifus, kas šobrīd kompensē emisijas kvotu pirkšanas izmaksas.  
5. Turpmākā rīcība
Ja Ministru kabinets pieņem lēmumu atbalstīt bezmaksas emisijas kvotu piešķiršanu elektroenerģijas ražošanai, tad saskaņā ar likuma „Par piesārņojumu” 32.1 panta septīto daļu ir jāizstrādā Ministru kabineta noteikumi par bezmaksas emisijas kvotu piešķiršanu elektroenerģijas ražošanai.
Pēc minēto Ministru kabineta noteikumu pieņemšanas valsts sagatavo un līdz 2011.gada 30.septembrim iesniedz Eiropas Komisijā pieteikumu pagaidu bezmaksas emisijas kvotu piešķiršanai elektroenerģijas ražošanas iekārtām. Pieteikums ietver:
· apliecinājumu, ka dalībvalsts atbilst vismaz vienam no Direktīvas 2003/87/EK 10.c panta 1. punktā minētajiem nosacījumiem;
· to iekārtu sarakstu, uz kurām attiecas pieteikums, un kvotu apjomu, kas sadalāms katrai iekārtai;
· valsts plānu, kurā paredz ieguldījumus infrastruktūras modernizēšanai un atjaunināšanai un tīrajām tehnoloģijām; 
· saskaņā ar valsts plānu iecerēto ieguldījumu monitoringa un ieviešanas noteikumus;
· informāciju par to, ka kvotu sadale nepamatoti nekropļo konkurenci.

Ja Ministru kabinets pieņem lēmumu neatbalstīt bezmaksas emisijas kvotu piešķiršanu, turpmākā rīcība šī jautājuma kontekstā nav nepieciešama.

Vides aizsardzības 
un reģionālās attīstības ministrs                                                R.Vējonis
Vīza: Valsts sekretārs                                                                G.Puķītis

